ΕΚΔΗΛΩΣΗ ΜΝΗΜΗΣ ΚΑΙ ΤΙΜΗΣ ΣΤΟ ΣΥΝΑΔΕΛΦΟ ΕΚΠΑΙΔΕΥΤΙΚΟ, ΣΠΥΡΟ ΝΤΟΥΒΛΗ.

Στη ζωή σημασία και αξία δεν έχουν οι μέρες που ζήσαμε με κάποιους ανθρώπους, αλλά οι πολύτιμες εκείνες στιγμές που μοιραστήκαμε μαζί τους και που άφησαν το αποτύπωμά τους στο νου και την ψυχή μας.

Μια ιδιαίτερα συγκινητική μέρα ζήσαμε την Παρασκευή, 7 Μαϊου, στα γραφεία της Διεύθυνσης Δευτεροβάθμιας Εκπαίδευσης Καρδίτσας. Μια μέρα μνήμης και απόδοσης φόρου τιμής σε έναν εξαίρετο συνάδελφο, συνεργάτη και φίλο, το μαθηματικό Σπύρο Ντούβλη, που έφυγε πρόωρα από κοντά μας πριν από τρία περίπου χρόνια.

Τηρώντας όλα τα προβλεπόμενα υγειονομικά μέτρα και σε μια σεμνή, αλλά γεμάτη ουσία και νόημα εκδήλωση, ο Αντιπεριφερειάρχης, κ. Κωστής Νούσιος, ο Διευθυντής Δευτεροβάθμιας Εκπαίδευσης, κ. Σωκράτης Παππάς, οι Προϊστάμενοι των Τμημάτων της Διεύθυνσης, ο διευθυντής του Εσπερινού Γυμνασίου-Λ.Τ., κ. Ηλίας Λούκας, η αγαπημένη του σύζυγος Βίκυ, συνεργάτες και φίλοι του αδικοχαμένου συναδέλφου τίμησαν τη μνήμη και εξήραν την προσφορά του στην εκπαιδευτική κοινότητα της Καρδίτσας, αναγνωρίζοντας την ποιότητα της «προστιθέμενης αξίας»(όπως ο ίδιος συνήθιζε να λέει) που κληροδότησε με την ενδελεχή και πολύχρονη ενασχόλησή του με τα Ευρωπαϊκά Προγράμματα, χάρη στα οποία ένας μεγάλος αριθμός εκπαιδευτικών και μαθητών αποκόμισε πολύτιμες εμπειρίες και δεξιότητες.

Η συμβολή του Σπύρου Ντούβλη στην εξωστρέφεια της Δ.Δ.Ε. Καρδίτσας υπήρξε πραγματικά πολύ σημαντική και σαφώς καθοριστική. Ακριβώς σε αυτή του τη δράση και συνεισφορά αναφέρθηκε στο λόγο του ο Διευθυντής της Δ.Ε., κ. Παππάς, όπου μεταξύ άλλων εξήρε την πρόθυμη προσφορά της εμπειρίας και της γνώσης του στους συναδέλφους, τη συμβολή του στην αναβάθμιση του ρόλου και της αξίας των Ευρωπαϊκών Προγραμμάτων, τονίζοντας χαρακτηριστικά: «Όλοι τον θυμόμαστε για το λαμπρό του πνεύμα και το κοφτερό του μυαλό, ειδικά οι συνεργάτες του στη Δ.Δ.Ε., όσα χρόνια πρόσφερε τις υπηρεσίες του στη Διεύθυνση, ως υπεύθυνος υλοποίησης Προγραμμάτων. Τις έξυπνες ατάκες και άμεσες λύσεις που έδινε σε δυσεπίλυτα προβλήματα, αλλά και σε όποια ζητήματα παρουσιαζόταν, με την ξεχωριστή μαθηματική του σκέψη. Κι αυτό το παραδέχονται όλοι, είτε συμφωνούσαν μαζί του, είτε διαφωνούσαν».

Με τη σειρά του, ο κ. Νούσιος αναφέρθηκε στην άριστη συνεργασία του με τον Σπύρο, τονίζοντας πως από την αρχή είχε εντυπωσιαστεί με την οξύνοια και τη μαχητικότητά του, χαρακτηρίζοντάς τον μάλιστα πραγματικό «καθηγητή-παιδαγωγό».

Στη συνέχεια, ο κ. Λούκας δήλωσε αφενός ιδιαίτερα συγκινημένος, καθώς υπήρξε ο τελευταίος διευθυντής στο σχολείο υπηρέτησης του αείμνηστου συναδέλφου, αφετέρου ευτυχής, καθώς χάρη στη διορατικότητα και την εξωστρέφειά του συγκεντρώθηκε ένα αξιόλογο εκπαιδευτικό υλικό στην ηλεκτρονική πλατφόρμα e- plat και επιπλέον ένας μεγάλος αριθμός μαθητών άδραξαν την ευκαιρία να αποκτήσουν πρωτόγνωρες και πολύτιμες εμπειρίες με τις συμμετοχές τους στα προγράμματα που εκπονήθηκαν.

Τέλος, η σύζυγος του Σπύρου, Βίκυ, συγκινημένη ευχαρίστησε από καρδιάς τη Διεύθυνση και προσωπικά τον κ. Παππά για αυτή του την πρωτοβουλία και μίλησε για το σύζυγο, πατέρα και άνθρωπο, το δικό της Σπύρο.

Κατόπιν μάλιστα και της σύμφωνης γνώμης του Αντιπεριφερειάρχη, κ. Κωστή Νούσιου, έγινε αποδεκτή η πρόταση της Δ.Δ.Ε. Καρδίτσας να ονομάζεται στο εξής η αίθουσα συνεδριάσεων του ΠΥΣΔΕ: «Αίθουσα Συνεδριάσεων Σπύρος Ντούβλης», αναγνωρίζοντας την προσφορά του στην αναβάθμιση της εκπαιδευτικής δράσης στα σχολεία της Π.Ε. Καρδίτσας, ενώ ο κ. Παππάς εκ μέρους της εκπαιδευτικής κοινότητας και της Διεύθυνσης πρόσφερε στη σύζυγό του Βίκυ αναμνηστική πλακέτα.

Με σεβασμό στη μνήμη του συναδέλφου και με μια θέση στην καρδιά και τη μνήμη μας, ας αναπαύεται η ψυχή του ειρηνικά.